Lukasjenko om Moskva-terrorister: – De snudde
Den belarusiske presidenten lanserer nye mulige detaljer om reiseveien til konserthus-terroristene. For ifølge Aleksandr Lukasjenko var de fire mennene som er siktet etter terrorangrepet i Moskva fredag på vei til Belarus etter at angrepet fant sted, men måtte snu. Det på grunn av sikkerhetstiltak ved den belarusiske grensen. Det sier han til landets statsstyrte nyhetsbyrå Belta. – Organisatorene bak, som vi har våre mistanker om, jeg skal ringe Putin og fortelle om våre mistanker, skjønte at det var umulig å ta seg inn i Belarus, hevder den belarusiske presidenten Lukasjenko. Det strider med hva Russlands president Vladimir Putin har fortalt. Han hevdet allerede lørdag, uten å fremlegge bevis, at innledende informasjon viste at det var åpnet et vindu for terroristene på den ukrainske siden av grensen.  Han har kastet skylden for angrepet mot Ukraina, noe Ukraina avviser. ISKP har tatt ansvar, og eksperter mener alt peker mot dem. Belarusiske Lukasjenko sier at de, i likhet med russiske myndigheter, hevet sikkerhetsnivået i minuttene etter angrepet.  Ifølge ham ble styrker umiddelbart mobilisert og kontrollposter etablert, også på veiene langs grensen til Russland.  – Det er derfor de ikke kunne ta seg inn i Belarus. De så det. Så de snudde og dro til den delen av den ukrainsk-russiske grensen, sier Lukasjenko.  Han sier at statsoverhodene i to landene fikk informasjon fra etterretnings­tjenestene om at en bil med terrorister bevegde seg i retning av den russiske byen Brjansk. Det er i det området de fire terrorsiktede skal ha blitt pågrepet, ifølge russiske myndigheter. Han skryter videre til det statsstyrte nyhetsbyrået om de tette båndene mellom Belarus og Russland, og at samarbeidet mellom de to landene er både «effektivt og velfungerende».  Lukasjenko forteller at sikkerhetstjenestene til de to landene umiddelbart var i kontakt og iverksatte planer godkjent av de to presidentene.  Snakket med Putin Ifølge Lukasjenko ble han og Putin enige om at Belarus oppretter en blokade i «den retningen de kriminelle med all sannsynlighet skulle reise», og at Russland blokkerte på sin side. Les mer: Moskva-terroren: Kjente igjen fluktbil Lukasjenko hevder videre at Putin spurte ham om hjelp til å stenge fluktveiene.  – «Jeg vil hjelpe. Vi gjør alt», det var formen for dialog som pågikk, sier Lukasjenko til Belta. Terror i konserthus Kledd i kamuflasjeuniformer og utstyrt med automatvåpen og brannbomber, tok fire menn seg inn i et konserthus i Moskva fredag kveld. Like før et russisk rockeband skulle innta scenen, begynte mennene å skyte vilt rundt seg. Først i byggets entré – så i selve konserthallen. I en video kan man høre dem snakke sammen: «Drep dem uten nåde». Den islamske stat (IS) hevder de står bak angrepet som drepte nær 140 mennesker i Moskva. Eksperter mener det er sannsynlig. De fire hovedmistenkte ble søndag kveld fremstilt for varetektsfengsling. Til sammen 11 personer er eller skal ha blitt pågrepet i forbindelse med angrepet.
Opp mot 140 personer ble drept i terrorangrepet i utkanten av Russlands hovedstad Moskva fredag kveld, ifølge russiske etterforskere.  Belarus' president Aleksandr Lukasjenko hevder konserthus-terroristene prøvde å reise til Belarus, men snudde på grunn av sikkerhetstiltak ved grensen Påstanden står ikke stil med hva Russlands president Vladimir Putin har sagt.